Az Irgalmasság Szent Éve a bátai Szent Vér templomban »
“Az Irgalmasság Szent Kapujának ünnepélyes bezárása Krisztus Király ünnepén
09:00 órától rózsafűzér imádság, majd Szent Vér litánia
10:00 órakor ünnepi szentmise, a Szent Kapu bezárása
Szeretettel várjuk a Kedves Testvéreket!”
Több mint 600 éves a bátai Szent Vér kegyhely 1415-2015 Báta, Tolna megye déli részén található település, az 56-os számú főútról bekötő úton közelíthető meg. A Szent Vér egyetlen magyarországi kegyhelye. Monumentális kegytemploma a falu fölötti dombon, az egykori bencés apátság helyén áll.
Bencés apátságát Szent László király alapította 1093-ban, amely a 14. század végén, 15. század elején vált országos hírű zarándokhellyé, az itt történt eucharisztikus csodának köszönhetően. 1434-ben IV. Jenő pápa, pápai búcsúkiváltsággal látta el, melyben elmondja, hogy Bátán Krisztusnak az Oltáriszentségből kiömlő Vérét tisztelik, ezt Úrnapján a népnek nyilvánosan felmutatják, s látására csodálatos népsokaság özönlik oda. A korabeli forrásokban Krisztus vérző Testének is nevezik a csodálatos bátai ereklyét. A Szent Vérhez kapcsolható első csoda bekerült a híres Thuróczi krónikába is. Eszerint Garai János a bosnyákok és törökök ellen harcolva fogságba esett. Itt fogadalmat tett, ha kiszabadul, Bátára zarándokol a mi Urunk Jézus Krisztus drága Vérének dicsőségére, fogadalmának emlékére. A súlyos vasgolyók, amelyekkel a fogságban tartották, még Mátyás idején is a templom kapujára akasztva hirdették Garai szabadulását. 1441. januárjában az apátság közelében győzte le Hunyadi János a pártütő Garai László hadait, így Báta az egyetlen hely a mai Magyarország területén, ahol Hunyadi János győztes csatát vívott. Hunyadi János és a Hunyadi család háláját drága ajándékokkal és bátai zarándoklatokkal fejezte ki. 1526-ban II. Lajos király az ország vezetőivel a bátai kegytemplomban járult a szentségekhez, itt tartották a mohácsi csata előtt az országtanács utolsó ülését, s a Szent Vér áldását fogadva innen indult a sereg a végzetes csatába. 1539-ben a kegyhelyet a török elpusztította.
Dr. Cserháti József pécsi megyéspüspök imája Krisztus drágalátos Véréhez
Urunk, Istenünk! Kemény időket élünk, egy olyan világban, ahol a vér, az emberek vére Krisztus véréhez vegyülve patakokban ömlik, a modern ember minden eszközének igénybevételével: a fogyasztói társadalom vért fogyaszt. Mi egyszerre szeretettel és félelemmel, de ugyanakkor gyöngédséggel közeledünk értünk kiontott véredhez, s kérjük annak erejét, hogy általa megtaláljuk testvéreinkkel a szeretetkapcsolatot. Szent Véred ereje hassa át egész életünket, alakítson át bennünket hozzád hasonlóvá, s éltessen bennünket mindörökké. Ámen.
Fontos tudnivalók az Irgalmasság szentévével kapcsolatban
Ferenc pápának az Irgalmasság szent évét meghirdető levele
Ferenc pápa imája az irgalmasság szent évében
A bátai Szent Vér története (flash vetítés) »
A bátai Szent Vér története (letölthető ppt) »